**Rekordný 2. ročník 24h karting race of slovakia**

**Orechová Potôň, 14.5.2023 - Najväčšie podujatie vytrvalostných motokárových pretekov SWS (Sodi World Series) v histórii pozná svojich víťazov. Po 24 hodinách tvrdého zápolenia najlepšie obstál a svoje prvenstvo si odnáša iba dvojčlenný švajčiarsky tím EIRIZ Pro, nasledovaný slovenským tímom Young & Wild a tretím KMRS Racing tímom z Belgicka.**

Počas víkendu 13.-14. mája sa zišlo na motokárovej trati na SLOVAKIA RINGU vyše 320 jazdcov z 15 krajín Európy, aby si medzi sebou zmerali sily počas 24h vytrvalostných pretekov na rovnocenných motokárach značky Sodi. Na štart druhého ročníka 24hodinovky sa postavilo a presne o 12h na sobotné poludnie odštartovalo 60 motokár, čim sa toto podujatie stalo najväčším vytrvalostným podujatím pretekov SODI v jeho histórii.

Víťazný, iba dvojčlenný tím kategórie PRO v zložení Tom Chiappe a Gregory Morin (obaja pôvodom z Francúzska), „natočil“ spolu 1099 kôl, čo predstavuje vyše 1270km. Počas 24h absolvovali spolu povinne 30 zastávok v boxoch na výmenu motokár a striedanie jazdcov. Tí na trati museli zvádzať tesné vzájomné súboje nie len medzi sebou, ale hlavne s počasím, keďže sa posledná tretina pretekov odohrávala za výdatného a vytrvalého dažďa.

Do bojov o cenné body celkovej klasifikácie pretekov SODI sa zapojilo aj 8 slovenských tímov. Z nich najúspešnejším, a podobne ako minulý rok celkovo druhým, sa stal štvorčlenný tím **YOUNG & WILD** v zložení – Simon Suchovský, Levente Szabo zo Slovenska, Zdenek Ostadal z Česka a Ludo Bayeux z Francúzska.

V kategórii GOLD si najlepšie počínal tím DBR-RACING GERMANY pred NFS24 RACING TEAMOM z Ukrajiny a tímom CAFE RACING GENTLEMANS zo Slovenska.

V kategórii SILVER uspel maďarský tím OKLAY RACING, druhé miesto patrilo SKR Junior 1 tímu z Bulharska a tretie miesto obsadil tím NFS TORPEDOES z Ukrajiny.

Promotérom podujatia a spoluorganizátorom bol bulharský tím Karting Events Bulgaria, ktorý má s organizovaním podobných pretekov v Európe dlhoročné skúsenosti. Pretekalo sa na identických motokárach SODI SR4 s výkonom 13k určených pre bežnú verejnosť.

**SWS PRETEKY**

Preteky Sodi World Series patria k najväčším motokárovým pretekom na svete určeným širokej verejnosti. Organizujú sa vo vyše 200 krajinách sveta, zapojiť do nich sa môže v podstate hocikto, stačí sa prihlásiť do lokálnych pretekov organizovaných v jednotlivých krajinách a motokárových centrách, ktoré prevádzkujú svoje požičovne motokár značky SODI. Celkovo ide o najjednoduchšie a cenovo najdostupnejšie pretekanie, keďže sa preteká na bežných motokárach z požičovne pre verejnosť.

Uplynulé podujatie **24h hodinových pretekov SWS** bolo výborným testom a pozvánkou zároveň na **svetové finále SWS**, ktoré sa uskutoční v dňoch **5.-8. júla 2023**, a to na Slovensku a práve v motokárovom centre na SLOVAKIA RINGU. Stretnú sa tu tak tí najlepší z najlepších z celého sveta!

Viac informácii a výsledky nájdete na web stránke: <https://slovakiaring.sk/sk/24h-karting-race-of-slovakia>

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť.*

*SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom* ***off-road areáli*** *a užiť si relax v hoteli. Súčasťou širšieho areálu je aj* ***Malkia Park*** *-**útočisko pre exotické zvieratá. K novým atrakciám patrí tiež* ***Vojenské múzeum.*** *Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. Poslednou akvizíciou v areáli je špičkové* ***Slovenské motokárové centrum*** *a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár. Centrum a dráha je ako jediná na Slovensku homologizovaná licenciou CIK-FIA.*

**GENERÁLNYM REKLAMNÝM PARTNEROM OKUHU JE OMV SLOVENSKO.**

**Ďalšie informácie:**

|  |  |
| --- | --- |
| Ing. Peter PeczeMarketing Director, SLOVAKIA RINGmobil: +421 911 423 134e-mail: pecze@slovakiaring.sk |  |